Document ID: 32004R1892

UREDBA KOMISIJE (ES) št. 1892/2004
z dne 29. oktobra 2004
o prehodnih ukrepih za leto 2005 za uvoz banan v Skupnost zaradi pristopa Češke republike, Estonije, Cipra, Latvije, Litve, Madžarske, Malte, Poljske, Slovenije in Slovaške
KOMISIJA EVROPSKIH SKUPNOSTI JE -
ob upoštevanju Pogodbe o ustanovitvi Evropske skupnosti,
ob upoštevanju Pogodbe o pristopu Češke republike, Estonije, Cipra, Latvije, Litve, Madžarske, Malte, Poljske, Slovenije in Slovaške,
ob upoštevanju Akta o pristopu Češke republike, Estonije, Cipra, Latvije, Litve, Madžarske, Malte, Poljske, Slovenije in Slovaške in zlasti prvega odstavka člena 41,
ob upoštevanju Uredbe Sveta (EGS) št. 404/93 z dne 13. februarja 1993 o skupni ureditvi trga za banane (1),
ob upoštevanju naslednjega:
(1)
Uredba Komisije (ES) št. 896/2001 (2) je določila podrobna pravila za uporabo Uredbe (EGS) št. 404/93 glede režimov uvoza banan v Skupnost.
(2)
Uredba Komisije (ES) št. 838/2004 z dne 28. aprila 2004 (3) je sprejela prehodne ukrepe, potrebne za lažji prehod iz režimov, veljavnih v novih državah članicah pred pristopom, v uvozni režim, ki izhaja iz skupne ureditve trga v sektorju banan, za obdobje od 1. maja do 31. decembra 2004. Za zagotavljanje preskrbe trga, zlasti v novih državah članicah, je ta uredba v obliki prehodnega ukrepa določila dodatno količino kvotam za uvoz proizvodov, ki izvirajo iz vseh tretjih držav, odprtim na podlagi člena 18(1) Uredbe (EGS) št. 404/93, pod istimi tarifnimi pogoji, za obdobje od 1. maja do 31. decembra 2004.
(3)
Zaradi lažjega prehoda na uporabo režima skupne ureditve trga v novih državah članicah, in z namenom prehoda na zgolj tarifni režim, veljaven za uvoz, najpozneje 1. januarja 2006, z uporabo člena 16 Uredbe (EGS) št. 404/93, je treba za leto 2005 sprejeti tudi prehodne ukrepe.
(4)
Za zagotavljanje preskrbe trga, zlasti v novih državah članicah, je treba določiti dodatno količino kvotam za uvoz proizvodov, ki izvirajo iz vseh tretjih držav, odprtim na podlagi člena 18(1) Uredbe (EGS) št. 404/93, pod istimi tarifnimi pogoji. Ta določitev mora biti izvedena kot prehodni ukrep, ne da bi vplivala na rezultat pogajanj, ki zaradi pristopa novih članic potekajo v okviru Svetovne trgovinske organizacije (STO). Poleg tega mora biti izvedena tako, da ne bo izključevala morebitne možnosti povišanja za zadovoljitev potreb, ki jih opravičuje povpraševanje.
(5)
Upravljanje te dodatne količine mora biti izvršeno z uporabo mehanizmov in instrumentov, ki se izvajajo za upravljanje obstoječih tarifnih kvot, kot jih določa Uredba (ES) št. 896/2001. Glede na ta prehodni značaj pa se mora ta dodatna količina upravljati ločeno od tarifnih kvot.
(6)
V okviru mehanizmov, ki jih uvaja Uredba (ES) št. 896/2001, je treba spoštovati razdelitev te dodatne količine v dve kategoriji dobaviteljev, določenih v členu 2 te uredbe, kakor tudi sprejeti določbe o določitvi posebne referenčne količine za vsakega tradicionalnega dobavitelja in posebne dodelitve količin za vsakega netradicionalnega dobavitelja. Treba je opozoriti, da zgoraj omenjena razdelitev in določitev referenčnih količin, kakor tudi dodelitev količin, zadevajo dobavitelje, ki so v letih pred pristopom preskrbovali trge novih držav članic.
(7)
Za določitev referenčnih količin tradicionalnih dobaviteljev se zdi upravičeno obdržati triletno referenčno obdobje za leta 2000, 2001 in 2002, kakor je določeno v členu 6(1) Uredbe (ES) št. 838/2004, kot tudi obdržati povprečje primarnega uvoza, ki jih je v tem obdobju izvršil vsak posamezen tradicionalni dobavitelj, registriran v skladu s prehodnimi ukrepi, sprejetimi v letu 2004, po kontrolah, ki jih izvršijo pristojni organi. Vendar morajo določbe, ki jih treba sprejeti, upoštevati zahtevke, ki jih vložijo tradicionalni dobavitelji, ki niso bili registrirani v letu 2004, če ti zahtevki izpolnjujejo pogoje, določene za registracijo teh dobaviteljev v uredbah Komisije (ES) št. 414/2004 (4) in (ES) št. 838/2004, zlasti glede opredelitve primarnega uvoza in dokazila, da so takšni dobavitelji preskrbovali trg novih držav članic v zadevnem obdobju.
(8)
Glede novih netradicionalnih dobaviteljev je treba zagotoviti njihovo registracijo na podlagi njihove uvozne trgovske dejavnosti v enem od let 2002, 2003 in 2004, v skladu z določbami členov 6, 7 in 8 Uredbe (ES) št. 896/2001.
(9)
Za upravljanje te razpoložljive količine, je treba določiti koeficiente prilagoditve, ki se morajo uporabljati za količine, ki jih sporočijo države članice.
(10)
Za zagotovitev zadovoljive preskrbe trga in zlasti za zagotovitev kontinuitete uvoznega toka v nove države članice je treba v okviru prehodnih ukrepov zagotoviti izdajo dovoljenj za sprostitev v prosti promet v novi državi članici. Položene varščine se zato sprostijo sorazmerno s količinami, sproščenimi v prosti promet v novi državi članici.
(11)
Ukrepi, ki jih predvideva ta uredba, so skladni z mnenjem Upravljalnega odbora za banane -
SPREJELA NASLEDNJO UREDBO:
Člen 1
Opredelitve
Za namen te uredbe:
(a)
„Skupnost petnajsterice“ je Skupnost v sestavi dne 30. aprila 2004;
(b)
so „nove države članice“ Češka republika, Estonija, Ciper, Latvija, Litva, Madžarska, Malta, Poljska, Slovenija in Slovaška;
(c)
je „razširjena Skupnost“ Skupnost v sestavi dne 1. maja 2004;
(d)
je „primarni uvoz“ gospodarska operacija, opredeljena v prvem pododstavku člena 3(1) Uredbe (ES) št. 896/2001;
(e)
je „minimalna količina“ minimalna količina, opredeljena v tretjem pododstavku člena 3(1) Uredbe (ES) št. 896/2001, določena na podlagi celotnega primarnega uvoza za preskrbo trgov novih držav članic;
(f)
so „pristojni organi“ pristojni organi, navedeni v Prilogi k Uredbi (ES) št. 896/2001.
Člen 2
Namen te uredbe
Namen te uredbe je sprejeti prehodne ukrepe za leto 2005, potrebne za lažji prehod z režimov, veljavnih v novih državah članicah pred pristopom k Skupnosti petnajsterice, na režim uvoza tarifnih kvot, kakor ga določa Uredba (EGS) št. 404/93 in Uredba (ES) št. 896/2001.
Določbe Uredbe (ES) št. 896/2001 se uporabljajo ob upoštevanju določb te uredbe.
Člen 3
Dodatna količina
1. Za uvoz banan v nove države članice, za leto 2005 je na razpolago količina 460 000 ton, neto teža.
Ta količina je na razpolago za uvoz proizvodov, katerih poreklo je v skladu s členom 18(1) Uredbe (EGS) št. 404/93.
Za uvoz v okviru te količine veljajo dajatve, določene v členu 18(2) navedene uredbe.
2. Količina, določena v odstavku 1, se lahko poveča, če se ugotovi, da se je povpraševanje v novih državah članicah povečalo.
Člen 4
Dostop do dodatne količine
1. Dostop do dodatne količine, določene v členu 3, je odprt tradicionalnim in netradicionalnim dobaviteljem s sedežem v razširjeni Skupnosti, ki izpolnjujejo pogoje, glede na primer, določene bodisi v členu 5 bodisi v členu 6.
2. Ta količina je odprta do višine 381 800 ton za tradicionalne dobavitelje in 78 200 ton za netradicionalne dobavitelje.
Člen 5
Posebna referenčna količina za tradicionalne dobavitelje za leto 2005
1. Brez poseganja v odstavek 4 se za leto 2005 določi posebna referenčna količina vsakega tradicionalnega dobavitelja, določena v členu 6(1) Uredbe (ES) št. 838/2004 in registrirana v letu 2004 v skladu s to uredbo, in sicer na pisni zahtevek dobavitelja, vložen najpozneje 12. novembra 2004, na osnovi povprečja primarnega uvoza banan, izvršenega v obdobju treh let 2000-2002, ugotovljenih na podlagi dokazilnih listin iz odstavka 2 in prvega pododstavka odstavka 4 člena 6 Uredbe (ES) št. 414/2004.
2. Dobavitelj, ki ni registriran v skladu z Uredbo (ES) št. 838/2004 in izpolnjuje pogoje iz člena 6(1) omenjene uredbe, mora nasloviti na pristojne organe države članice, po svoji izbiri, pisni zahtevek za dodelitev posebne referenčne količine za leto 2005. Ta zahtevek, vložen najpozneje 12. novembra 2004, navaja:
(a)
za vsako od let 2000, 2001 in 2002 količine opravljenega primarnega uvoza banan, ki jim je sledila sprostitev v prosti promet v novih državah članicah; in
(b)
na drugem mestu količine, sproščene v prosti promet v različnih novih državah članicah za vsako od zadevnih let.
Da se ta zahtevek sprejme, mora biti opremljen z dokazili iz odstavkov 2 in 4, prvi pododstavek, člena 6 Uredbe (ES) št. 414/2004.
Pristojni organi podajo posebne referenčne količine, ki temeljijo na povprečju primarnih uvozov, ki se izvajajo v omenjenem obdobju.
3. Pristojni organi sporočijo Komisiji, najpozneje 26. novembra 2004, skupno vsoto posebnih referenčnih količin tradicionalnih dobaviteljev, določenih v skladu z odstavkoma 1 in 2.
4. Ob upoštevanju sporočil, poslanih v skladu z odstavkom 3, in razpoložljive količine, določene v členu 4(2), Komisija po potrebi določi prilagoditveni koeficient, ki se uporablja za posebno referenčno količino vsakega tradicionalnega dobavitelja.
5. Pristojni organi vsakega dobavitelja obvestijo o njegovi referenčni količini, kakor je prilagojena, če je to potrebno, s prilagoditvenim koeficientom iz odstavka 4, najpozneje 10. decembra 2004.
Člen 6
Posebna dodelitev netradicionalnim dobaviteljem
1. Dobavitelj, ki izpolnjuje pogoje, določene v členu 6 Uredbe (ES) št. 896/2001, ter ki je v letu 2002, 2003 ali 2004 opravljal trgovinsko dejavnost uvoza svežih banan iz oznake KN 0803 00 19 v eno ali več novih držav članic v deklarirani carinski vrednosti 1 200 000 eurov ali več, lahko v državi članici po svoji izbiri vloži zahtevek za registracijo z namenom, da se izdajo uvozna dovoljenja v okviru dodatne količine.
Zahtevek mora biti opremljen z dokazili iz člena 7(2) Uredbe (ES) št. 896/2001.
2. Za obnovitev registracije mora netradicionalni dobavitelj, ki je registriran v letu 2004, v skladu z Uredbo (ES) št. 838/2004, pristojnim organom države članice, kjer se registrira, predložiti dokazilo, da je dejansko uvozil za svoj račun najmanj 50 % količine, ki mu je bila dodeljena za obdobje od 1. maja do 31. decembra 2004.
Da bi bil zahtevek za obnovitev registracije sprejet, mora biti opremljen s kopijo koriščenih uvoznih dovoljenj, z dokazilom o plačilu carinskih dajatev, zapadlih na dan zaključka uvoznih carinskih formalnosti.
3. Glede na primer dobavitelj na pristojne organe države članice po svoji izbiri naslovi zahtevek za registracijo ali zahtevek za obnovitev registracije.
Da bi bil zahtevek za registracijo ali za obnovitev registracije sprejet, mu je treba priložiti zahtevek za posebno dodelitev in dokazilo o položeni varščini iz člena 8(1) Uredbe (ES) št. 896/2001.
Da bi bil zahtevek za posebno dodelitev sprejet, ne sme navajati količine, višje od 12,5 % skupne količine, ki je dodeljena netradicionalnim dobaviteljem v skladu s členom 4(2).
Zahtevek se vloži najpozneje 12. novembra 2004.
4. Pristojni organi sporočijo Komisiji najpozneje 26. novembra 2004:
-
skupno količino, na katero se nanašajo zahtevki za posebno dodelitev, ki jih vložijo netradicionalni dobavitelji,
-
seznam dobaviteljev, ki so predložili zahtevek za registracijo in za obnovitev registracije, v primeru obnovitev pa serijske številke dovoljenj in, če je to potrebno, izpiske iz dovoljenja, uporabljenih in izdanih.
5. Ob upoštevanju sporočil, poslanih v skladu z odstavkom 4, in količine, določene v členu 4(2), Komisija po potrebi določi prilagoditveni koeficient, ki se uporablja za zahtevek za posebno dodelitev vsakega netradicionalnega dobavitelja.
6. Pristojni organi vsakemu netradicionalnemu dobavitelju sporočijo njegovo posebno dodelitev najpozneje 10. decembra 2004.
Člen 7
Načini izdaje uvoznih dovoljenj
1. Uvozna dovoljenja, v nadaljevanju „pristopna dovoljenja“, se izdajo izključno za sprostitev blaga v prosti promet v novi državi članici.
2. Zahtevki za dovoljenja so opremljeni z zaznamki „dovoljenje - pristopno“, glede na primer „tradicionalni dobavitelj“ ali „netradicionalni dobavitelj“ in „Uredba (ES) št. 1892/2004. Dovoljenje velja izključno samo v novi državi članici“.
Ti zaznamki so navedeni v okencu št. 20 na dovoljenju.
Člen 8
Predložitev in izdaja uvoznih dovoljenj za prvo četrtletje leta 2005
1. Ne glede na člen 15 Uredbe (ES) št. 896/2001 se zahtevki za dovoljenja za prvo četrtletje 2005 predložijo najpozneje 17. decembra 2004.
2. Da bi bil sprejet zahtevek ali zahtevki za dovoljenje, ki ga/jih dobavitelj predloži, v celoti ne sme navajati količine, ki bi bila večja od:
(a)
27 % posebne referenčne količine, sporočene v skladu z odstavkom 5 člena 5, v primeru tradicionalnega dobavitelja;
(b)
27 % posebne dodelitve, sporočene v skladu z odstavkom 6 člena 6, v primeru netradicionalnega dobavitelja.
Pristojni nacionalni organi nemudoma izdajo uvozna dovoljenja.
3. Uvozna dovoljenja, izdana v skladu s tem členom, veljajo od dneva dejanske izdaje in se iztečejo 7. aprila 2005.
Člen 9
Sproščanje varščin
1. Varščina, ki se nanaša na uvozno dovoljenje za tradicionalne dobavitelje, predvidena s členom 24 Uredbe (ES) št. 896/2001, se sprosti sorazmerno s količinami, sproščenimi v prosti promet v novi državi članici.
2. Varščina, ki se nanaša na dodelitev za netradicionalne dobavitelje, predvidena v členu 8(2) Uredbe (ES) št. 896/2001, se sprošča postopoma v sorazmerju s količinami, ki so dejansko sproščene v prosti promet v novi državi članici, pod pogoji, določenimi v omenjenem členu.
Člen 10
Dovoljenja za ponovno dodelitev
Ne glede na člen 19 Uredbe (ES) št. 896/2001,
1.
se neizkoriščene količine iz pristopnega dovoljenja ponovno dodelijo istemu dobavitelju, bodisi imetniku bodisi prevzemniku omenjenega dovoljenja, na podlagi njegovega zahtevka, za uporabo v naslednjem obdobju. Se ponovna dodelitev uporablja za uvoz banan v okviru dodatne količine;
2.
zahtevek in dovoljenje za ponovno dodelitev v okencu št. 20 vsebujeta navedbe: „dovoljenje za ponovno dodelitev“, glede na primer „tradicionalni dobavitelj“ ali „netradicionalni dobavitelj“ in „Uredba (ES) št. 1892/2004 - člen 10. Dovoljenje velja izključno samo v novi državi članici“.
Člen 11
Prenos pristopnih dovoljenj
Pravice, ki izhajajo iz pristopnih dovoljenj, so prenosljive na zgolj enega dobavitelja prevzemnika v okviru dodatne količine.
Prenos pravic se lahko izvrši izključno:
-
med tradicionalnimi dobavitelji, kot je določeno v členu 5,
-
s tradicionalnih dobaviteljev iz člena 5 na netradicionalne dobavitelje iz člena 6,
-
med netradicionalnimi dobavitelji, kot je določeno v členu 6.
Člen 12
Začetek veljavnosti
Ta uredba začne veljati dan po objavi v Uradnem listu Evropske unije.
Ta uredba je v celoti zavezujoča in se neposredno uporablja v vseh državah članicah.
V Bruslju, 29. oktobra 2004

Labels: 3
17
15